২০১০ সালের শেষের দিকে একটা অ্যামেচার ছবি প্রতিযোগিতা হয় । সেখানে আমার জোরাজুরিতে দীনেশ আমার ক্যামেরায় তোলা এক সাঁওতাল রমণীর ছবি পাঠায় এবং সৌভাগ্যবশত সে প্রথম পুরস্কার স্বরূপ একটা Canon এর DSLR ক্যামেরা পায় – সাথে একটি বেসিক লেন্স । পুরস্কার পেয়ে দীনেশ ও কাকীমার খুশির সীমা থাকে না । দীনেশও উদ্যম পায় । কয়েকমাসের মধ্যে সে একটা সেকেন্ড হ্যান্ড কম্পিউটার সস্তায় কিনে নেয় বাড়ীতে এডিটিং করার জন্য । নতুন ক্যামেরা পাবার পর থেকে সে তার স্টুডিওর প্রধান ফটোগ্রাফারের সাথে বিয়ে বাড়ীতে ছবি তুলতে যাওয়া শুরু করে । কিছুদিনের মধ্যে সে বুঝতে পারে তার কাছে থাকা লেন্সটি যথেষ্ট নয় । আরো কিছু স্পেশালাইজড্ লেন্স প্রয়োজন । একদিন আমি ওর বাড়ীতে গিয়ে বেশ জোরাজুরি করি লেন্স কেনার ব্যাপারে । কাকীমা শুনতে পেয়ে দাম জিজ্ঞেস করেন । দাম শুনে উনি বিমর্ষ হয়ে পড়েন । দীনেশ আমাকে বোঝায় অনেক কষ্টে ওদের সংসার চলছে । এই অবস্থায় অত টাকা খরচ করাটা বিলাসিতা ।